Narrestrek

En narrestrek, også kalt skøyerstrek, fantestrek, rampestrek (avledet av narr, skøyer, fant og ramp), gapestrek, pek, knep, spillopperi, spilloppmakeri, sprell, lureri, guttestrek, ablegøyer og annet, eller på engelsk practical joke («praktisk vits eller morsomhet»), er en spøkefull handling eller fleip, et påfunn eller en uskyldig rampestrek som på en konkret måte tuller med, lurer eller går ut over et offer, men som har som formål å skape en morsom situasjon for de involverte eller tilskuerne. Narrestreker kan være mer eller mindre grove, pinlige eller sårende, og kan føre til negative reaksjoner hos ofrene hvis de føler at deres ære og selvfølelse blir krenket eller de blir gjort narr av og ledd ut i full offentlighet.

Jeg lo godt da jeg tok et tygg av pølsa og fant en rosin inni den
Et klassisk eksempel på en harmløs narrestrek er å binde en tynn snor i en lommebok, legge den på veien og trekke lommeboka vekk idet en uvitende forbipasserende bøyer seg ned for å ta den opp.
Narrestreker, det vil si praktiske lurerier og arrangert tull, forekommer særlig i forbindelse med aprilsnarr, halloween (der huseierne må velge mellom «knask eller knep»), russefeiring og utdrikningslag. Også aviser og andre medier kan bli utsatt for fantestreker, og enkelte uskyldige spøker kan ende opp som vandrehistorier og avisender. Practical jokes kan også skape historier og anekdoter som blir viktige i det sosiale fellesskapet og vennegjengen etterpå. Flere underholdningsprogram og -innslag i fjernsyn og radio benytter narrestreker og fleiper i form av skjult kamera og tulletelefoner, for eksempel til kjendiser.


== Kjente norske narrestreker ==
Rakfisk var råtnende likTorodd Fuglesteg lurte VG i 2008 til å tro at en bøtte rakfisk i leiligheten hans hadde utløst dødsalarm i Strathclyde politidistrikt i Skottland. Journalistene som fulgte opp saken kom fra flere av Skottlands mest seriøse aviser. Avisen har tidligere skrevet om nordmannens liv i Skottland, og kunne i 1998 utførlig berette om hvordan han ble angrepet av en mannevond sau og havnet i en hekk under en sykkeltur.
Rosinen i pølsaPål Brekke Indregard ble kjent i 2005 da han lurte Dagbladet til å tro at han hadde funnet rosinen i pølsa. Indregard arbeidet for Aftenposten da han fabrikkerte dette stuntet. Han kontaktet Dagbladet, som tilsynelatende gikk god for bløffen og lagde en artikkel om saken. Rosinpølsen fikk stor publisitet fordi spøkefuglen ble straffet med oppsigelse av sin arbeidsgiver. Indregard ble også invitert til Fredrik Skavlans talkshow Først & sist for å fortelle om stuntet. Hans arbeidsgiver likte dårlig spøken og han ble bedt om å slutte.
Britney Spears på Ett glassEn mannlig programleder fra Mess TV kledde seg ut som Britney Spears i 2004 og «lurte» seg inn på utestedet Ett Glass i Oslo. Tidligere samme kveld hadde Spears hatt konsert i Oslo. Ganske raskt gikk ryktet og de fikk et haleheng av paparazzifotografer etter seg.
Klar for lókurVålerengas Árni Gautur Arason og Lillestrøm Gylfi Einarsson lærte bort islandske gloser til Dagbladet i 2004, og en av glosene de lærte bort var «Klar for lókur» – klar for kamp. Dagbladet sjekket ikke riktigheten av de islandske glosene og tok'n helt ut i oppslaget. «Lókur» er slang for mannlige genitalia.

Spellemannprisen til Black DebbathBandet Black Debbath ble tildelt Spellemannprisen i 2000 for sitt album Tung, tung politisk rock, men prisen ble raskt tatt fra dem, da det viste seg at det i virkeligheten var bandet The Kovenant som skulle ha prisen. Prisutdeleren, Kristopher Schau, var en venn av bandmedlemmene og leste med vilje opp galt navn.
Homser mot EUSommeren 1992, mens EU-kampen var på det mest intense, ble det sendt ut en pressemelding om en demonstrasjon utenfor Stortinget. Pressemeldingen resulterte i et oppslag på NRK Dagsrevyen, samt forsiden i Dagbladet og VG dagen etter. De oppdaget for sent at «Homser mot EF» var et utdrikningslag.
La menn være mennPå forsommeren 2014 demonstrerte en gruppe kalt «La menn være menn» utenfor Stortinget med slagord som at menn er blitt for feminine og at mangfoldet var i krise, og at samfunnet tilpasses mer og mer til kvinner og mindre til menn. Lederen for gruppen hevdet at «hvis mannen blir presset inn i en liten firkant, hvor det ikke er rom for urinstinktet, så vil ikke samfunnet være bærekraftig på sikt». Demonstrasjonen resulterte i et lengre innslag på TV 2s nyhetssending. Dagen etter ble det klart at opptrinnet bare var et utdrikningslag.


== Se også ==
Fleip
Vandrehistorie
Avisand
Aprilsnarr
Tulletelefon
Skjult kamera
Bløff, humbug, lureri
Svindel, bedrageri


== Referanser ==


== Eksterne lenker ==
(en) Pranks – kategori av bilder, video eller lyd på Commons 
Nettavisen: Journalistenes største tabber Arkivert 10. juni 2007 hos Wayback Machine.
Om bløff i norske avisoppslag
Digitalkopi av Espen Farstad: Barnas store rampe- og triksebok (1999)